O‘zbekiston amaliy san’at va hunarmandchilik tarixi davlat muzeyini tashkil etish to‘g‘risida

Mustaqillik yillarida tiklangan O‘zbekistonning ko‘hna va boy milliy hunarmandchilik tarixi, bugungi kungacha saqlanib qolgan o‘ziga xos maktablarining an’analari hamda amaliy san’at va hunarmandchilik asarlarini asrash, xalqaro miqyosda keng targ‘ib etish, ilmiy o‘rganish va kelajak avlodga yetkazish, shuningdek, bu borada yetarli shart-sharoitlar yaratish maqsadida Vazirlar Mahkamasi qaror qiladi:
 1. O‘zbekiston Respublikasi Madaniyat vazirligi, Toshkent shahri hokimligi, O‘zbekiston Badiiy akademiyasi, “Hunarmand” uyushmasining:
 O‘zbekiston amaliy san’at muzeyi negizida O‘zbekiston amaliy san’at va hunarmandchilik tarixi davlat muzeyini tashkil etish;
 2017 — 2019-yillarda O‘zbekiston amaliy san’at va hunarmandchilik tarixi davlat muzeyi binosini rekonstruksiya qilish, yangi ko‘rgazma zali va ma’muriy bino qurish, obodonlashtirish va jihozlash ishlarini amalga oshirish to‘g‘risidagi takliflari ma’qullansin.
 2. Quyidagilar O‘zbekiston amaliy san’at va hunarmandchilik tarixi davlat muzeyi (keyingi o‘rinlarda muzey deb yuritiladi) faoliyatining asosiy yo‘nalishlari etib belgilansin:
 amaliy san’at va milliy hunarmandchilikning bugungi kungacha saqlanib qolgan o‘ziga xos maktablarining an’analari hamda amaliy san’at va hunarmandchilik asarlarini asrash, xalqaro miqyosda keng targ‘ib etish, ilmiy o‘rganish hamda kelajak avlodga yetkazish;
 xalqimizning amaliy san’at va milliy hunarmandchilik tarixi hamda boy madaniy merosini, uning insoniyat tarixidagi rolini haqqoniy yoritish;
 mamlakatimizning madaniyat, san’at va boshqa sohalarda erishilgan yutuqlarini keng targ‘ib qilishga qaratilgan muzey ekspozitsiyalarini tashkil etish;
 xalqimizning madaniy boyligi hisoblangan muzey ashyolari va muzey kolleksiyalarini asrab-avaylash, o‘rganish, boyitib borish, namoyish etish, dunyo jamoatchiligiga tanitish va targ‘ib etish;
 noyob eksponatlarni namoyish etish orqali fuqarolarda, ayniqsa yosh avlodda milliy va umuminsoniy qadriyatlar, bebaho tarixiy va madaniy merosga hurmat, g‘urur va iftixor, Vatanga sadoqat va muhabbat tuyg‘ularini tarbiyalash va kuchaytirish; muzey ashyolari va muzey kolleksiyalarini ilmiy tadqiq qilish ishlarini amalga oshirish va ularning natijalarini e’lon qilib borish.
 muzey ashyolari va muzey kolleksiyalarini ilmiy tadqiq qilish ishlarini amalga oshirish va ularning natijalarini e’lon qilib borish.
 3. Belgilab qo‘yilsinki, muzeyni saqlash bilan bog‘liq xarajatlar O‘zbekiston Respublikasining respublika budjeti, pullik xizmatlardan tushadigan mablag‘lar va qonunchilikda taqiqlanmagan boshqa manbalar hisobidan moliyalashtiriladi.
 4. O‘zbekiston Respublikasi Madaniyat vazirligi, Toshkent shahri hokimligining muzey binosini rekonstruksiya qilish, yangi ko‘rgazma zali va ma’muriy bino qurish, obodonlashtirish va jihozlash ishlarini bajarish doirasida:
 O‘zbekiston Respublikasi Madaniyat vazirligi huzuridagi “Obyektlarni qurish, rekonstruksiya qilish, kapital va joriy ta’mirlash bo‘yicha buyurtmachi xizmati” davlat muassasasi — buyurtmachi etib;
 “Meros chashmasi” unitar korxonasi — istisno tariqasida bosh loyiha tashkiloti etib;
 bosh pudrat tashkiloti qonunchilikda belgilangan tartibda tanlov savdolari asosida muzey binosining moddiy madaniy meros obyekti hisoblanishini e’tiborga olgan holda aniqlanishi to‘g‘risidagi taklifiga rozilik berilsin.
 5. Toshkent shahri hokimligi O‘zbekiston Respublikasi Madaniyat vazirligining taklifiga binoan ikki oy muddatda muzeyning yangi ko‘rgazma zali va ma’muriy binosini qurish uchun zarur yer uchastkasini ajratsin, shuningdek, ushbu yer uchastkasidagi jismoniy shaxslarning bino va inshootlarni buzish va tozalash ishlarini buyurtmachi mablag‘lari hisobidan hamda jismoniy shaxslarning buzishga tushgan bino va inshootlariga belgilangan tartibda kompensatsiya to‘lovlarini homiylik xayriyalari hisobiga amalga oshirsin.
 6. O‘zbekiston Respublikasi Madaniyat vazirligi Davlat arxitektura va qurilish qo‘mitasi bilan birgalikda yangi quriladigan binolarni muhandislik kommunikatsiyalariga ulash bo‘yicha arxitektura-rejalashtirish topshirig‘i (ART-1, ART-2)ni loyihalashtirish topshiriqnomalarini tayyorlasin hamda loyiha-smeta hujjatlarini belgilangan tartibda davlat ekspertizasidan o‘tkazsin.
 7. “Asaka” aksiyadorlik tijorat banki va Aksiyadorlik tijorat “Aloqabank”ning muzey binosini rekonstruksiya qilish, yangi ko‘rgazma zali va ma’muriy bino qurish, obodonlashtirish va jihozlash ishlari bo‘yicha loyiha-smeta hujjatlarini ishlab chiqish, ekspertizadan o‘tkazish hamda qurilish-ta’mirlash ishlarini bajarish uchun 12 mlrd. so‘m miqdoridagi mablag‘larni teng ulushlarda homiylik asosida 2017-2018-yillar davomida ajratishi to‘g‘risidagi takliflari ma’qullansin.
 8. O‘zbekiston Respublikasi Iqtisodiyot vazirligi va Moliya vazirligi Madaniyat vazirligining asoslangan hisob-kitoblariga muvofiq muzey binosini rekonstruksiya qilish, yangi ko‘rgazma zali va ma’muriy binoni qurish, obodonlashtirish va jihozlash ishlarining ishlab chiqilgan loyiha-smeta hujjatlariga asosan aniqlangan mablag‘ni mazkur qarorning 7-bandiga asosan hamda ekspertiza xulosasiga binoan yo‘naltirilgan homiylik mablag‘lariga yetmagan qismini O‘zbekiston Respublikasining 2019-yil Investitsiya dasturiga kiritilishini ta’minlasin.
 9. O‘zbekiston Respublikasi Davlat arxitektura va qurilish qo‘mitasi bajarilayotgan rekonstruksiya va qurilish-montaj ishlari ustidan davlat arxitektura-qurilish nazoratini amalga oshirsin.
 10. O‘zbekiston Respublikasi Madaniyat vazirligi:
 O‘zbekiston Respublikasi Turizmni rivojlantirish davlat qo‘mitasi bilan birgalikda milliy merosimiz, qadimiy tariximiz va madaniyatimizni targ‘ib qilish maqsadida muzeyga xorijiy sayyohlarni keng jalb etish choralarini ko‘rsin;
 “Hunarmand” uyushmasi bilan birgalikda muzeyda quriladigan yangi ko‘rgazmalar zali uchun O‘zbekiston Respublikasining mustaqillik yillarida milliy hunarmandchilikning rivoji va erishgan yutuqlariga bag‘ishlangan ekspozitsiya yaratsin;
 Oliy va o‘rta maxsus ta’lim vazirligi Xalq ta’limi vazirligi, O‘rta maxsus, kasb-hunar ta’limi markazi, Respublika Ma’naviyat va ma’rifat markazi bilan birgalikda muzeyda muntazam ravishda turli mavzulardagi davra suhbatlari, uchrashuvlar, mahorat darslari kabi ma’naviy tadbirlar, shuningdek, maktab dasturiga oid ochiq darslar o‘tkazilishini ta’minlasin va ularga ta’lim muassasalari o‘quvchi va talabalarini belgilangan tartibda keng jalb etish choralarini ko‘rsin.
 11. Mazkur qarorning bajarilishini nazorat qilish O‘zbekiston Respublikasi Bosh vazirining birinchi o‘rinbosari — “O‘zbekiston temir yo‘llari” AJ boshqaruvi raisi A.J. Ramatov hamda O‘zbekiston Respublikasi madaniyat vaziri B.S. Sayfullayev zimmasiga yuklansin.